Predlog

****

**K O N C E S I O N I A K T**

**o rudi crvenog boksita na ležištima ”Blok br. 4”,**

**opština Nikšić**

Podgorica, maj 2018. godine

****

Podgorica, 30. maj 2018. godine

Broj: 970-40/2018-2

**K O N C E S I O N I A K T**

**o rudi crvenog boksita na ležištima ”Blok br. 4”,**

**opština Nikšić**

**M I N I S T A R K A**

Dragica Sekulić

**Generalna direktorica Direktorata**

**za rudarstvo i geološka istraživanja**

Biljana Jestrović

**OPŠTI PODACI O KONCESIONOM AKTU**

**Naziv Koncesionog akta:**

Koncesioni akt o rudi crvenog boksita na ležištima „Blok br. 4“, opština Nikšić

**Naručilac izrade Koncesionog akta:**

Izrada Koncesionog akta izvršena je na osnovu Plana koncesija za 2016. godinu koji je Vlada Crne Gore donijela na sjednici od 21. aprila 2016. godine.

**Izrada Koncesionog akta:**

Koncesioni akt je uradilo Ministarstvo ekonomije preko Radne grupe za izradu Koncesionog akta o rudi crvenog boksita na ležištima ”Blok br. 4”, opština Nikšić, koju je obrazovalo Rješenjem, broj: 970-40/2018-1, od 14.02.2018. godine i na osnovu geoloških podloga koje je uradlia JU Zavod za geološka istraživanja – Podgorica.

Koncesioni akt je urađen u skladu sa čl. 9, 17 i 19 Zakona o koncesijama („Sl. list CG“, br. 08/09).

**Izvori podataka za izradu Koncesionog akta:**

* Raspoloživa geološka i rudarska dokumentacija Ministarstva ekonomije;
* Podaci Uprave za nekretnine Crne Gore, Područna jedinica Nikšić;
* Prostorno-urbanistički plan Opštine Nikšić (“Sl.list CG-opštinski propisi”, br. 16/15);
* Podaci Zavoda za statistiku, akt br. 01-705/2, od 01.03.2018. godine, o prosječno ostvarenoj cijena proizvoda mineralnih sirovina u Crnoj Gori u 2017. godini;
* Podaci o ostvarenoj proizvodnji rude crvenog boksita u Crnoj Gori u 2017. godini;
* Podaci o ostvarenim normativima osnovnih materijala i energije na analognim ležištima u Crnoj Gori.

**Zakonski propisi korišćeni pri izradi Koncesionog akta:**

* Zakon o koncesijama („Sl. list CG“, br. 08/09);
* Zakon o rudarstvu („Sl. list CG“, br. 65/08, 74/10 i 40/11);
* Zakon o geološkim istraživanjima (‘’Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11);
* Zakon o procjeni uticaja na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11 i 27/13);
* Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11);
* Uredba o visini sredstava za sanaciju i rekultivaciju prostora na kojem se izvode rudarski radovi, načinu obračunavanja, plaćanja i korišćenja tih sredstava („Sl. list CG“, br. 51/11).

**Mjesto i vrijeme izrade Koncesionog akta:**

Podgorica, maj 2018. Godine

Sadržaj

# 1. Uvod

# 2. Tehnički izvještaj o “Bloku br. 4”

# 3. Rok trajanja koncesije

# 4. Osnovni parametri za ocjenu ekonomske opravdanosti investicije

5. Mjere za zaštitu životne sredine

6. Rekultivacija istražno-eksploatacionog prostora “Blok br. 4”

7. Unaprjeđenje energetske efikasnosti

8. Uslovi koje je dužan da ispunjava koncesionar u pogledu tehničke opremljenosti, finansijske sposobnosti i ostale reference i dokaze o ispunjavanju tih uslova

9. Minimalni – početni iznos koncesione naknade

10 Kriterijumi za izbor najpovoljnije ponude

11. Spisak potrebne tehničke dokumentacije sa uslovima za njenu izradu, odobrenja, saglasnosti i mišljenja za obavljanje koncesione djelatnosti

12. Osnovni elementi tenderske dokumentacije (oglas, dokumentacija vezana za ponudu)

13. Spisak propisa koji se primjenjuju u postupku davanja koncesije i u vršenju koncesione

djelatnosti

**Prilozi**

# Uvod

U skladu sa Zakonom o koncesijama („Službeni list CG”, broj 08/09) i Planom davanja koncesija za detaljna geološka istraživanja i eksploataciju mineralnih sirovina za 2016. godinu, Ministarstvo ekonomije Vlade Crne Gore (u daljem tekstu: Ministarstvo) je pripremilo Koncesioni akt o rudi crvenog boksita na ležištima “Blok br. 4”, opština Nikšić (u daljem tekstu: Koncesioni akt). Cilj izrade Koncesionog akta je pokretanje postupka javnog nadmetanja za izbor najpovoljnije ponude za dodjelu Ugovora o koncesiji za detaljna geološka istraživanja i eksploataciju rude crvenog boksita na ležištima “Blok br. 4”, opština Nikšić.

U skladu sa članom 2 st. 1 i 2 Zakona o koncesijama, koncesije se daju pod jednakim, transparentnim i nediskriminatornim uslovima za korišćenje prirodnih bogatstava, dobara u opštoj upotrebi i drugih dobara od opšteg interesa, obavljanje djelatnosti od javnog interesa i obezbjeđenja razvoja i funkcionisanja infrastrukture. Koncesije se daju radi racionalnog, ekonomičnog, pravilnog i efikasnog korišćenja prirodnih bogatstva, dobara u opštoj upotrebi i drugih dobara od opšteg interesa.

Koncesioni akt definiše aktivnosti i obaveze ponuđača za vrijeme trajanja javnog nadmetanja, kao i uslove i obaveze koje treba da ispunjava Koncesionar za vrijeme obavljanja koncesione djelatnosti.

Primjenom zakonskih i drugih propisa, pristup u sprovođenju procedure davanja koncesija zasniva se na jednakim, transparentnim i nediskriminatorskim uslovima, uz nadoknadu koja je adekvatna valorizaciji prirodnog bogatstva, kako bi se na optimalan način koristio mineralni resurs.

Koncesije se daju na osnovu Javnog oglasa putem javnog nadmetanja u otvorenom postupku (u daljem tekstu: otvoreni postupak).

Otvoreni postupak obuhvata:

- javno oglašavanje;

- otkup tenderske dokumentacije;

- dostavljanje ponuda od strane ponuđača u ostavljenom roku;

- otvaranje blagovremeno pristiglih ponuda, po redoslijedu prijema;

- vrednovanje i rangiranje ponuda od strane Tenderske Komisije;

- utvrđivanje obrazloženog predloga za davanje koncesije i izbor najpovoljnijeg ponuđača.

Cilj javnog nadmetanja je uspostavljanje ravnopravnosti svih zainteresovanih subjekata, odnosno učesnika u postupku davanja predmetne koncesija, izbor kvalitetnog ponuđača, kao i stvaranje uslova za rješavanje otvorenih pitanja od značaja za ostvarivanje prava na koncesiju.

Ponuđač dostavlja ponudu i ostalu dokumentaciju propisanu Javnim oglasom i tenderskom dokumentacijom. U skladu sa članom 21 stav 5 Zakona o koncesijama, rok za dostavljanje ponuda određuje se prema periodu potrebnom za pripremu ponude i teče od dana objavljivanja javnog oglasa u "Službenom listu Crne Gore" i ne može biti kraći od 30 dana. Ponuđač, čija ponuda bude ocijenjena kao najpovoljnija, biće predložen za Koncesionara na predmetnom istražno-eksploatacionom prostoru.

Za davanje koncesija za geološka istraživanja i eksploataciju u ključne faktore spadaju:

* rezerve i kvalitet mineralne sirovine,
* pristup lokaciji,
* pristup zemljištu,
* investicije i operativni troškovi,
* zakonski okvir,
* pristup stručnoj radnoj snazi,
* istraživanje i inovacije,
* zaštita zdravlja i sigurnosti ljudi.

Uzimaju se u obzir sljedeće specifičnosti mineralnih sirovina:

* -mineralne sirovine su iscrpljive i neobnovljive,
* -neravnomjerno su raspoređene na teritorije naše zemlje,
* -imaju veliki ekonomski, politički, socijalni i strateški značaj.

Dalje, treba imati u vidu da upravljanje mineralnim resursom obuhvata niz međusobno povezanih aktivnosti koje se moraju oslanjati na zakonsku regulativu. Te aktivnosti su:

* ocjena potencijalnosti,
* naučna istraživanja u oblasti geologije, rudarstva i tehnologije (posebno u oblastima novih materijala), monitoring, primjena principa održivog razvoja.

Eksploatacija mineralnih resursa ima izuzetan značaj za održivi razvoj – uravnotežen odnos ekologije i privrede kako bi se prirodno bogatstvo i zdrava životna sredina sačuvali za buduće generacije.

Osnovni principi na kojima Ministarstvo ekonomije zasniva razvoj oblasti mineralnih sirovina su princip održivog razvoja, održiva geološka istraživanja, rudarska proizvodnja i potrošnja mineralnih sirovina i dr.

Ministarstvo ekonomije u najvažnije od svojih prioriteta stavlja održivi razvoj rudarske djelatnosti i upravljanja mineralnim sirovinama, koji podrazumijeva uravnoteženi odnos ekonomske, ekološke i sociološke komponente.

Najznačajnija metalična mineralna sirovina u Crnoj Gori su crveni boksiti, a zajedno sa ugljem,

najznačajnija mineralna sirovina uopšte za uravnotežen razvoj Crne Gore, sada i u bližoj budućnosti.

Na osnovu dosadašnjih geoloških istraživanja - rezultata strukturnog bušenja i najnovijih saznanja do kojih se došlo kroz izradu Metalogenetsko-prognozne karte boksitonosnog rejona Vojnik-Maganik, 1:50 000 (1989-2009), čiju izradu je finansirala država kroz Program geoloških istraživanja od interesa za Crnu Goru, a koju je uradila JU Zavod za geološka istraživanja - Podgorica, u sjeveroistočnom rudnom rejonu Nikšićke Župe nalazi se najveći broj ležišta ovog rudnog rejona, po svojim razmjerama, kvalitetu rude i drugim geološko-ekonomskim karakteristikama. Prostor "Blok br. 4" nalazi se u centralnom dijelu boksitonosne zone sjeveroistočnog krila antiklinale Nikšićke Župe.

**Mišljenje Uprave za zaštitu kulturnih dobara**

Mišljenje Uprave za zaštitu kulturnih dobara, akt br. 03-479/2016-2, od 27.10.2016. godine: „... utvrđeno je da na eksploatacionom prostoru, kao i na udaljenosti od 500 m od granice istog, ne postoje evidentirana pojedinačna kulturna dobra.“

U aktu Uprave za zaštitu kulturnih dobara, br. 01-511/2017-1, od 20.12.2017. godine, napominje se da je u svim fazama planske, projektne i tehničke dokumentacije, obavezno unijeti odredbe čl. 87 i 88 Zakona o zaštiti kulturnih dobara („Sl.list CG“, br. 49/10, 40/11 i 44/17), koje se odnose na slučajna otkrića – nalaza od arheološkog značaja. Ukoliko se prilikom izvođenja geoloških i rudarskih radova naiđe na arheološke ostatke, sve radove treba obustaviti i o tome obavijestiti Ministarstvo kulture i Uprava za zaštitu kulturnih dobara, kako bi se preduzele sve neophodne mjere za njihovu zaštitu.

# Tehnički izvještaj o boksitonosnom prostoru “Blok br. 4”

## Predmet Koncesionog akta

Predmet ovog Koncesionog akta je boksitonosni (istražno-eksploatacioni prostor) „Blok br. 4“, opština Nikšić. Na osnovu do sada izvedenih geoloških i metalogenetsko-prognoznih istraživanja prostora „Blok br. 4“, ocijenjen je kao najperspektivniji u okviru rudnog rejona Vojnik-Maganik, odnosno na širem prostoru Nikšićke Župe.

## Položaj i opis istražno-eksploatacionog prostora „Bloka br. 4“

Rudni rejon Vojnik-Maganik, odnosno boksitonosni prostor Nikšićke Župe zahvata, relativno, širok prostor istočno od Nikšića sa kojim je najuže povezan, kako u administrativnom, tako i u društveno-ekonomskom pogledu. Prostire se od Nikšićkog polja na zapadu do planina Maganika i Žurimova na istoku i od zaravni Krnova i Konjska na sjeveru, do planina Prekornice i Ostroških greda na jugu. Površina ovako ograničenog prostora iznosi oko 360 km2.

Istražno-eksploatacioni prostor, koji je predmet Koncesionog akta, označen je kao ”Blok br. 4” iz razloga što je perspektivni boksitonosni rejon Nikšićke Župe izdijeljen u više blokova, te je samim tim oznaka sa brojem najpogodniji način za njegovu prostornu identifikaciju.

”Blok br. 4” se nalazi u centralnom dijelu Crne Gore, na širem prostoru Nikšićke Župe, istočno od Nikšića na udaljenosti od oko 12 do 20 km. To je poznati boksitonosni rejon u kojem se od 1948. godine vrši eksploatacija crvenih boksita. Pripada topografskom listu Danilovgrad, 1:100 000, odnosno sekciji Danilovgrad, 1:50 000. ”Blok br. 4” obuhvata prostor poznatog ležišta crvenog boksita ”Kutsko brdo”, koje je eksploatisano u periodu 1951-1979. godine i prostor malih ležišta ”Podplaninik I” i ”Podplaninik II”. Na ležištu ”Podplaninik I” eksploatacija je završena 1977. godine. Prostor ”Blok br. 4” nalazi se između velikog ležišta crvenog boksita ”Zagrad”, sa zapadne strane i grupe vrlo velikih ležišta („Đurakov do“, „Biočki stan” i dr.) sa njegove istočne strane i jugoistočne strane. To je planinski teren sa nadmorskom visinom od 1 000 m na jugozapadu do 1 750 m na sjeveroistoku.

”Blok b.r 4” ima približno pravougaoni oblik, čiji su uglovi označeni sa C4, C5, D3, D4, D5 i D6. Ukupna površina Bloka je 16,4 km2, dok je perspektivna oko 9,8 km2. Perspektivna površina obuhvata samo boksitonosni dio ”Bloka br. 4”, kako je prikazano u sljedećoj tabeli:

|  |  |  |  |  |
| --- | --- | --- | --- | --- |
| **T A Č K E** | **K O O R D I N A T E** | | | **K O T E (m.n.m.)** |
| **X** | | **Y** |
| **C4** | 4 738 500 | 6 590 000 | | 1 240 |
| **C5** | 4 738 500 | 6 594 400 | | 1 580 |
| **D3** | 4 734 580 | 6 590 000 | | 950 |
| **D4** | 4 734620 | 6 593 500 | | 1 200 |
| **D5** | 4 735400 | 6 593 500 | | 1 460 |
| **D6** | 4 735400 | 6 594 400 | | 1 480 |
| Dužina strana:  C4 - C5 = 4 400 m, C4 - D3 = 3 920 m, D3 - D4 = 3 500 m, D4– D5 = 800 m, D5 - D6= 900 , D6–C5= 3 100 m | | | | |
| **Ukupna površina: 16,4 km2  Površina perspektivna za istraživanje: 9,8 km2** | | | | |

## Geološke karakteristike

### Geološka građa istražno-eksploatacionog prostora "Blok br. 4"

Prostor "Blok br. 4" nalazi se u centralnom dijelu boksitonosne zone sjeveroistočnog krila antiklinale Nikšićke Župe. Obuhvata kontaktne djelove podinskih i povlatnih geoloških formacija crvenih jurskih boksita. Podinske stijene zauzimaju južni a povlatne sjeverni dio bloka.

Kompleks podinskih stijena, obuhvaćenih granicama "Bloka br. 4", čine: srednjotrijaski vulkaniti i piroklastiti, sprudni krečnjaci ladinika, gornjotrijaska lofer formacija i krečnjaci sa megalodonima. Na paleoreljefu krečnjaka sa megalodonima nalaze se jurska ležišta crvenih boksita.

Povlatnim formacijama pripadaju: gornjojurski krečnjaci i dolomiti sa klipeinama i krečnjaci i dolomiti sa tintinidama, a od donjokrednih litostratigrafskih jedinica izdvojeni su krečnjaci i dolomiti neokoma (K11-2) i karbonatni sedimenti valendis-barema (K11-3).

Pored navedenog, značajno rasprostranjenje u središnjem dijelu prostora „Bloka br. 4“ imaju glacijalni (morenski) nanosi, a manje su zastupljeni glaciofluvijalni sedimenti.

***Srednjotrijaski vulkaniti i piroklastiti (αT2)*** otkriveni su na krajnjem jugu istražnog bloka, u ataru sela Kuti. Po sastavu su andezitske stijene sive i sivozelene boje, sa jasnom porfirskom strukturom. Fenokristali su predstavljeni plagioklasom, koji je najčešće zamijenjen sa sericitom i kalcitom. Bojeni mineral je uglavnom amfibol, a rijetko i piroksen. Obično su pretvoreni u hlorit. Najveći dio ove vulkanske formacije predstavljen je piroklastičnim stijenama: vulkanskim bombama, grubozrnim i sitnozrnim hloritisanim tufovima koji se nepravilno smjenjuju sa tankim ili debljim izlivima lave. Karakteristično je da se u ovim vulkanskim stijenama nalaze pojave grafita, u vidu žilica (sa kalcitom) ili u vidu impregnacija.

***Sprudni krečnjaci ladinika (T22)*** nalaze se jedino u ataru sela Kuti, lokalitet Lazine, na jugu istražnog bloka. Otkriveni su na maloj površini. To su bankoviti i masivni krečnjaci sive i crvenkaste boje. Sadrže tipičnu fosilnu faunu spruda: korale, hidrozoe, sprudne alge, krinoide, gastropode i školjke itd. Razvijeni su na prethodno opisanim vulkanskim stijenama. Gornja granica ove formacije je obilježena pojavama i tragovima crvenih trijaskih boksita i tragovima paleokarstifikacije, nastalih u kraćoj kontinentalnoj fazi između ladinika i karnijskog kata.

***Gornjotrijaska lofer formacija (T31,2)*** ima najveće rasprostranjenje u južnom dijelu bloka 4. U sastavu ove formacije učestvuju slojeviti i laminirani (stromatolitski) i fenestralni karbonati koji se u srednjem i gornjem dijelu stuba smjenjuju sa megalodonskim dolomitisanim krečnjacima i dolomitima (član C). Ovu formaciju karakterišu cikloteme debljine od 1,0 do 2,5 sa sva tri člana: A, C, B ili sa dva člana: C i B. U gornjem dijelu stuba član A je češće zastupljen. Debljina ovih gornjotrijaskih (karnijsko-noričkih) sedimenata karbonatne platforme, u Nikšićkoj Župi, iznosi 400 do 650 m.

***Krečnjaci sa megalodonima (T33).*** Najmlađi dio stuba gornjotrijaskih sedimenata karbonatne platforme na geološkim kartama je izdvojen kao posebna jedinica, iz razloga što se na terenu jasno litološki razlikuje ovaj dio stuba od starije loferitske formacije. Naime, u ovoj geološkoj jedinici najveće učešće imaju bankoviti do masivni svijetlosivi kristalasti krečnjaci sa krupnim megalodonima i brojnim involutinama – na osnovu kojih je dokazana njihova retska starosti. I ova geološka jedinica ima karakteristike loferitske sedimentacije, s tim što je debljina ciklotema znatno veća (od 2,0 do 10 m), u kojim član C ima dominirajuću zastupljenost (oko 80%). Debljina ove jedinice je oko 200 m.

***Gornjojurski crveni boksiti.*** Megalodonski krečnjaci imaju poseban značaj zato što su na njegovoj gornjoj paleokarstnoj površini smještena skoro sva kvalitetna ležišta crvenih jurskih boksita u ovom regionu. Krajem gornjeg trijasa karbonatna platforma u regionu Nikšićke Župe počinje da se uzdiže i formiraju se ostrvski prostori koji se postepeno šire – sve do gornje jure (kimeridža). U toj dugoj kopnenoj fazi megalodonski krečnjaci su intenzivno karstifikovani, kada su formirane karstne depresije različitog oblika i dimenzija (dubine i do 50 m), u kojima su formirana ležišta crvenih boksita.

Dakle, period od gornjeg trijasa do kimeridža (preko 40 miliona godina) na ovom prostoru obilježen je kontinentalnom fazom za vrijeme koje su nastala jurska ležišta crvenih boksita: „Laz“, „Liverovići“, „Zagrad“, „Kutsko brdo“, „Đurakov do“, „Biočki stan“, „Štitovo I i II“, „Borovnik“ i druga.

Površina svih boksitnih tijela na Kutskom brdu, sa bilansnim konturama rudnih tijela iznad 2,0 m, iznosila je oko 150.000 m2, a debljina boksita je bila od 1 do 30m. Ukupne geološke rezerve crvenih boksita u ležištu Kutsko brdo prije eksploatacije procijenjene su na oko 3 miliona tona.

***Gornjojurski krečnjaci i dolomiti sa klipeinama (2J32,3).*** Na paleokarstifikovanim gornjotrijaskim krečnjacima i na ležištima crvenih jurskih boksita Štitova, nataloženi su transgresivni sedimenti srednjeg kimeridža i titona, sa karakterističnim biofacijalnim razvojem, zbog čega su na geološkoj karti izdvojeni kao posebna jedinica – karbonati sa klipeinama. Debljina ove geološke jedinice u Kutskom brdu kreće se od 4 do 10 m. U njenom sastavu smjenjuju se pločaste žutosive gline sa sivosmeđim biomikritima, a zatim slijedi smjena mikrita i biomikrita sa Clypeina jurassica, gastropodima, ostrakodama i dr. U stubu ove formacije mjestimično su prisutni proslojci crvenih boksita i glina koji su nastali spiranjem sa okolnih visočijih terena u prvim fazama transgresije. Prisustvo slojeva boksita takođe ukazuje na cikličnost transgresivnog procesa.

***Gornjojurski krečnjaci sa tintinidama (J33)*** takođe su izdvojeni na osnovu biofacijalnih karakteristika. To su najmlađi gornjojurski sedimenti (titonske starosti) koji, za razliku od prethodne jedinice, imaju kontinuiran razvoj. Mjestimično na prostoru Štitova sedimenti ove geološke jedinice direktno (transgresivno) leže na crvenim boksitima ili na gornjotrijaskom paleoreljefu. U njenom sastavu učestvuju slojeviti, a u gornjem dijelu bankoviti svijetlosivi krečnjaci sa tintinidama, koji se nepravilno smjenjuju sa dolomitičnim krečnjacima i dolomitima. Debljina ovih gornjojurskih naslaga iznosi od 130 do 150 m.

***Donjokredni sedimenti (K11-2, K11-3 i K12,3).*** Na geološkoj karti izdvojene su tri donjokredne litostratigrafske jedinice, uglavnom na osnovu paleontoloških podataka. Ove karbonatne naslage, debljine preko 500 m, predstavljaju visoku povlatu jurskih crvenih boksita, te samim tim ne predstavljaju karakteristične geološke formacije za ocjenu boksitonosnosti ovog regiona. U njihovom sastavu učestvuju slojeviti i bankoviti krečnjaci, dolomitični krečnjaci i dolomiti sa ostrakodama, algama, dazikladaceama, a manje sa školjkama, gastropodima i dr. Ovi karbonatni sedimenti su taloženi u priobalskom plitkovodnom nivou mora – dubine do 200 m.

***Glacijalni sedimenti (gl)*** ili morene imaju veliko rasprostranjenje na platou Štitova, a naročito u prostoru Kutskog brda i Podplaninika. U sastavu ovih nanosa učestvuje šljunkovito-glinoviti pretežno karbonatni materijal, sa oblucima dimenzija od 4 do 20 cm, a rjeđe i sa blokovima prečnika i preko 1 m. Debljina ovih naslaga na terenu Kutskog brda i okoline procjenjuje se do 50 m, a na prostoru brda Bilo i do 70 m.

***Glaciofluvijalni sedimenti (glf)*** na prostoru bloka 4 jedino su razvijeni na krajnjem jugoistoku, u dolini sela Zagrad. Predstavljeni su pjeskovito-šljunkovitim naslagama debljine do 10 m.

### Tektonske karakteristike istražno-eksploatacionog bloka br. 4.

Na geološkoj karti (prilog br.4) tektonska građa terena u okviru bloka 4 djeluje relativno jednostavno. Naime, konstatovani su uglavnom rasjedi pravca pružanja jugozapad-sjeveroistok, a manje rasjedi druge orijentacije. Na osnovu njihovog značaja podijelili smo ih u tri klase: prvog, drugog i trećeg reda.

Dislokaciji prvog reda pripada **rasjed Dugi doli,** čiji je sjeverozapadni blok spušten za preko 300 m.

Rasjedima drugog reda označeni su rasjedi Kutskog brda i Podplaninika (između ležišta Podplaninik i Lokve). Spušteni blokovi ova dva rasjeda imaju skokove do 100 m.

Rasjedima trećeg reda pripadaju ostale dislokacije, sa skokovima do 30, a rjeđe i do 50 m.

Na osnovu istražnog bušenja na prostoru Kutskog brda i Podplaninika I došlo se do podataka o vrlo složenim tektonskim odnosima, sa čestim rasjedima i rasjednim zonama različite orjentacije i skokovima čak i do 40m.

## Geomorfološke, hidrogeološke i klimatske karakteristike

### Geomorfološke karakteristike

U geomorfološkom pogledu rudni rejon Nikšićke Župe pripada oblasti crnogorskih brda. U savremenom reljefu Nikšićke Župe se javljaju tektonski i erozioni oblici. Tektonski oblici, iako primarni u reljefu ovoga područja, su veoma morfološki izmijenjeni i modifikovani egzogenim erozivnim uticajima, tako da su teško prepoznatljivi u savremenom reljefu. Takođe, u relativno razuđenom reljefu javljaju se oblici kraške (paleo i neokarst), fluvijalne i glacijalne erozije.

U centralnom dijelu rudnog rejona Nikšićke Župe posebnu i markantnu reljefnu cjelinu čini dolina rijeke Gračanice. Dolina je duga 20 km, a široka 1 do 4 km. Sa sjeveroistočne strane doline protežu se planinske zaravni Štitova i Kutskog brda, koje se veoma strmim otsijecima spuštaju u dolinu, a sa jugozapadne strane grebeni planina Prekornice, Zakamena i Kablene glave.

Sjeverni, sjeveroistočni i sjeverozapadni dio Nikšićke Župe čine planine koje se u obliku bila protežu dinarskim pravcem i sve su visočije idući od doline rijeke Gračanice prema sjeverozapadu i sjeveru ka najvišim planinskim vrhovima na potezu Vojnik – Žurimovi – Maganik. Smjena različitih litoloških osnova, koju na velikom dijelu ovoga terena, pored krečnjaka, dolomita i njihovih međusobnih prelaza, čine laporoviti krečnjaci, donjokredni fliš i glacijalni nanos (morene), učinila je ovaj predio reljefno vrlo raznovrsnim i dosta rasčlanjenim. Ovaj dio rudnog rejona Nikšićke Župe karakterišu blaže forme reljefa i relativno bujan biljni pokrivač.

Veliki dio planinskog područja na sjeverozapadu i sjeveru od doline rijeke Gračanice zahvataju planinske zaravni. Najvisočije zaravni su: Krnovo i Lukavice, koje se protežu na dužini od oko 14 km, a širene su oko 5 km.

Južni i jugozapadni dio Nikšićke Župe čini planinski predio u kome se dominantno uzdižu Ostroške grede (1.154 m) i planina Prekornica (1.927 m). Krečnjačko-dolomitski sastav ovih planina uslovio je formiranje velikog broja dubokih vrtača, često bez rastresitog tla na dnu. I ovdje je glacijacija ostavila jasan i dubok trag u izgledu reljefa, osobito na sjevernim padinama planine Prekornice.

### Hidrogeološke karakteristike

Nikšićka Župa pripada karstu dinarskog sistema. Najveći dio planinskog terena, koji okružuje područje Nikšićke Župe, predstavlja u osnovi bezvodan kraj, koji se odlikuje vrtačama, jamama, ponorima, pećinama i drugim oblicima karstne erozije i kao takvi omogućavaju nesmetano poniranje površinskih voda. Iz tog razloga izvori su veoma rijetki, a stalnih površinskih vodotoka, osim rijeke Gračanice, nema.

Ovakve hidrogeološke karakteristike područja uslovili su reljef i litološko-tektonska osnova terena. Najveći dio stijenskih masa, koje izgrađuju područje Nikšićke Župe pripada, prema svojim hidrogeološkim svojstvima, grupi vodopropusnih stijena. Kao vodonepropusne stijene, odnosno hidrogeološke barijere, na ovim prostorima, pojavljuju se permski i verfenski klastiti i trijaski vulkaniti, koji su otkriveni u dolini rijeke Gračanice. Takođe, često se u morenskom materijalu iznad glinovito-pjeskovitih proslojaka formira tzv. viseća izdan koja nije bogata vodom, ali može imati praktičnu primjenu lokalno, kao bunarska voda.

### Klimatske karakteristike

Područje Nikšića se odlikuje prelaznom klimom, od mediteranske do planinsko–kontinentalne. S druge strane, područje Nikšićke Župe ima dosta specifična i raznovrsna klimatska obilježja. Njegove osnovne klimatske odlike uslovljene su geografskim položajem, nadmorskom visinom, reljefom i donekle blizinom Jadranskog mora. Značajne su i razlike koje postoje između pojedinih djelova područja u pogledu ekspozicije, kao i razlike u pogledu visinske razlike između ravni polja i najviših vrhova planinske zone.

Od ukupne sume padavina koje se tokom godine izluče na području Nikšićke Župe najveći dio otpada na kišu, mada u višim djelovima terena ima i snijega, koji počinje da pada obično početkom novembra i može da ima značajno učešće u ukupnoj sumi padavina.

Uopšteno, osnovne klimatske karakteristike su:

* Srednja temperatura vazduha u mjesecu januaru iznosi 1,3°C, a u julu 21,1°C.
* Srednja vrijednost relativne vlažnosti je 68,6 %.
* Ukupni godišnji sunčani sati iznose 2.245 h.
* Ljeta su topla sa malo padavina. Najviše padavina je u novembru i decembru.
* Snijeg prosječno pada 19 dana, a zadržava se 29 dana godišnje u Nikšićkom polju, dok se na planinama i površima zadržava i do šest mjeseci.

## Podaci o imovinsko-pravnim odnosima

Na osnovu dostavljenih podataka od strane Uprave za nekretnine, Područna jedinica Nikšić, br. 958-103-567/18, od 07.05.2018. godine, eksploatacioni prostori Kutskog brda i Podplaninika nalaze se u KO Kuta II:

* Katastarske parcele na Listu nepokretnosti 36 – svojina: Crna Gora, raspolaganje: opština Nikšić (ne postoje tereti i ograničenja);
* Katastarske parcele na Listu nepokretnosti 61 – svojina: Crna Gora, upravljanje: Uprava za šume, raspolaganje: Vlada Crne Gore (ne postoje tereti i ograničenja);
* Katastarske parcele na Listu nepokretnosti 53 – svojina: Crna Gora, upravljanje: Uprava za šume, raspolaganje: Vlada Crne Gore (ne postoje tereti i ograničenja);
* Katastarske parcele na listovima nepokretnosti 48, 35, 26, 52, 17, 32, 50, 58, 14, 51, 59, 12, 8, 5, 41 (ne postoje tereti i ograničenja), 11 (upisana je hipoteka u korist države Crne Gore, radi duga) su u privatnom vlasništvu;

**Napomena:** Katastarska parcela br. 158, LN 11, KO Kuta II, nije predmet ovog Koncesionog akta.

* Katastarske parcele na Listu nepokretnosti 43 – osnov prava: korišćenje DOO ”Uniprom Metali – Nikšić - osnov sticanja: kupovina (upisane zabilježbe žalbi na rješenja o upisu).

Na osnovu dostavljenih podataka Uprave za nekretnine, Područna jedinica Nikšić, najveći dio zemljišta, na kojima se nalaze eksploatacioni prostori Kutsko brdo i Podplaninik je u vlasništvu države Crne Gore (87,67%), dok je manji dio u vlasništvu DOO ”Uniprom Metali” – Nikšić (11,80%) i u privatnom vlasništvu (0,52%).

Imajući u vidu pomenute periode u realizaciji predmetne koncesije (tačka 3.1 koncesionog akta), imovinsko-pravni odnosi rješavaće se u skladu sa članom 44 Zakona o koncesijama ((1) Ako se u vezi sa korišćenjem koncesije mora izvršiti eksproprijacija nepokretnosti, odnosno uređenje građevinskog zemljišta, troškovi, način i rokovi plaćanja naknade za eksproprijaciju nepokretnosti, odnosno uređenja građevinskog zemljišta, utvrđuju se i sprovode u skladu sa zakonom. (2) Ukoliko je vlasnik zemljišta iz stava 1 ovog člana koncedent, ne vrši se eksproprijacija već se smatra da je koncesionar dobijanjem koncesije dobio saglasnost za njegovo korišćenje), kao i u skladu sa odredbama Zakona o državnoj imovini (“Sl. list CG”, br. 21/09 i 40/11).

## Podaci iz prostorno–urbanističke dokumentacije

Na osnovu izvoda (grafički i tekstualni) iz Prostorno-urbanističkog plana Opštine Nikšić („Sl.list CG – opštinski propisi, br. 16/15), koji je dostavio Sekretarijat za uređenje prostora i zaštitu životne sredine Opštine Nikšić, UP/lo broj: 07-350-711, od 28. 09. 2016. godine, namjena prostora, na kojem se nalaze ležišta „Bloka br. 4“, su nalazišta crvenih/bijelih boksita. U tekstualnom dijelu Plana navedeno je da ruda crvenog boksita, na ležištima Podplaninik i Kutsko brdo, spada među najkvalitetnije u Crnoj Gori.

## Infrastrukturni objekti

Prostor ”Bloka br. 4” povezan je saobraćajnicama sa zapada, istoka i sjevera. Glavna i najbliža saobraćajnica je put Nikšić-Zagrad dužine oko 15 km kojom se transportuje boksit iz ležišta ”Zagrad”.

Ovim putem se direktno ulazi na prostor Bloka-sa njegove zapadne strane. Do ”Bloka br. 4” se može doći i sa njegove istočne strane-makadamskim putem od ”Biočkog stana” i sa sjeverne strane ležišta ”Đurakov do”. Postoji i makadamski put iz dva pravca, i to: iz pravca Konjskog i iz pravca Bojovića Luka.

Za potreba bivšeg rudnika ”Kutsko brdo” izgrađen je vodovod kojim se slobodnim padom dovodi pitka voda sa Lukavice do rezervoara na koti 1 440 m.n.m., odakle se vodovodom transportuje za ”Đurakov do” i ”Biočki stan”.

Kutsko brdo je preko Zagrada uključeno u elektromrežu ovog regiona sa dalkovodom od 10 KWh, gdje je izgrađena i trafostanica od 10/04, koja napaja postrojenje za pumpanje vode.

Bivši objekti Rudnika boksita na Kutskom brdu za smještaj, ishranu i kancelarije sada su, uglavnom, porušeni.

## Dosadašnja geološka istraživanja

Boksitonosni rejon Nikšićke Župe do sada je bio obuhvaćen regionalnim, osnovnim i detaljnim geološkim istraživanjima. Detaljna geološka istraživanja izvođena su samo na neposrednom prostoru ležišta crvenih boksita. Za ovaj prostor urađena je i štampana Osnovna geološka karta, 1:100 000, (list ”Šavnik”, 1970), dok su u okviru osnovnih geoloških istraživanja rađene geološke karte, 1:10 000 i 1:25 000. Bokstonosni rejon ovog područja obuhvaćen je metalogenetsko-prognoznim istraživanjima, sa urađenim geološkim kartama, 1:25 000 i 1:50 000. Regionalna i osnovna geološka istraživanja ležišta crvenih boksita vršila je JU Zavod za geološka istraživanja – Podgorica, dok su detaljna geološka istraživanja vršili Rudnici boksita – Nikšić.

Pored naprijed navedenog, geološki podaci i podaci o mineralnim sirovinama boksitonosnog rejona Nikšićke Župe, nalaze se i na štampanim kartama: Geološka karta Crne Gore, 1:200 000 (Mirković i sar., 1985) i Metalogenetska karta Crne Gore (Pajović, 1999).

Za istraživanje boksitonosnih terena ovog rejona povremeno su od 1967. do 1984. godine primjenjivane i geofizičke metode (geoelektrično profiliranje i sondiranje, a manje radiometrija) koje nijesu pokazale zadovoljavajuće rezultate.

### Rezerve i kvalitet crvenih boksita i perspektivnost ”Bloka br. 4”

Zbog različitog stepena istraženosti nije moguće na jedinstven način tretirati potencijalnost istražno-eksploatacinog prostora bloka br. 4. Naime, u dijelu ovog bloka postoje ranijim istraživanjima dokazana manja ležišta ili boksitna tijela sa utvrdjenim rezervama i kvalitetom boksita (a); jedan manji dio ovog bloka istraživan je kroz osnovna geološka istraživanja sa strukturnim bušenjem gdje su u pojedinim bušotinama dokazani boksiti (b) i najveći dio perspektivne površine obog bloka nije istraživan strukturnim bušenjem, te se ovaj teren može tretirati kao neistraživani teren (c).

#### **a) Tereni sa dokazanim ležištima crvenih boksita**

Blok br. 4., kao što je već istaknuto, obuhvata prostore ležišta crvenih boksita: "Kutsko brdo", "Podplaninik I" i "Podplaninik II".

**Ležište ”Kutsko brdo”** je jedno od najkarakterističnijih karstnih ležišta crvenih boksita u rejonu Nikšićke Župe, u kome su pojedina boksitna tijela bila sasvim otkrivena (bez povlate), zbog čega je njegova eksploatacija počela odmah nakon Drugog svjetskog rata, 1951. godine, i trajala je do 1979. godine. Maksimalna proizvodnja boksita iz ovog ležišta iznosila je 197.500 t rude u 1967. godini. Iz Kutskog brda otkopano je 1.869.532 tone boksita (Gomilanović i sar., 1999).

Ležište Kutsko brdo obuhvatalo je prostor od oko 300.000 m2, na kome je utvrdjeno sedam rudnih tijela boksita. Procjenjuje se da su ukupne rezerve boksita Kutskog brda iznosile oko 3 miliona tona kvalitetnog boksita, sa srednjim sadržajem SiO2 ispod 5%.

**Podplaninik** obuhvata teren između ležišta ”Kutsko brdo” i ”Đurakov do”. Na ovom prostoru do 2000. godine pronađena su dva mala ležišta boksita ”Podplaninik I” i ”Podplaninik II”. Na ležištu ”Podplaninik I” se odvijala eksploatacija, dok ležište ”Podplaninik II”, sa geološkim rezervama od oko 200.000 tona, nije eksploatisano.

*Geološke rezerve crvenih boksita na prostoru ležišta Podplaninik II*

|  |  |  |  |  |  |  |
| --- | --- | --- | --- | --- | --- | --- |
| **Lokacija**  **(rudno tijelo/ležište)** | **K a t e g o r i j a** | | | **Srednji sadržaj (%)** | | |
| **A** | **B** | **C1** | **Al2O3** | **SiO2** | **CaO** |
| **Podplaninik II** | - | - | 200.000 | 57,45 | 5,25 | 0,81 |
| **EKSPLOATACIONE REZERVE (ki 80%) ≈ 160.000 tona** | | | | | | |

Postoje različite procjene perspektivnih rezervi boksita u neposrednoj okolini ležišta Kutsko brdo i Podplaninika. Naša je ocjena da se u neposrednoj okolini Kutskog brda, na prostoru Kutskog tmora i širem prostoru ležišta Podplaninik I i Podplaninik II, na površini od oko 3 km2, pored rezervi navedenih u prethodnoj tabeli, može očekivati **pronalazak novih ležišta boksita sa rezervama od oko 4 miliona tona kvalitetnog crvenog boksita.**

**b) Teren između ležišta ”Zagrad” i ”Kutsko brdo” – teren Zavraca**

Sa jugoistočne strane ovaj boksitonosni prostor ograničen je velikim gravitacionim rasjedom Dugih dola čije je sjeverozapadno krilo spušteno za više od 300 m. Upravo, taj spušteni blok predstavlja potencijalni boksitonosni teren. Za njegovu sjevernu ”granicu” označen je morenski greben pod nazivom Bilo, koji se od Kutskog brda spušta do Zagrada. Ovako ograničen boksitonosni prostor nazvan je teren Zavraca, po imenu katuna lociranom u njegovom središnjem dijelu. Teren Zavraca je padina koja se prema zapadu spušta od 1 350 m.n.m. do 1 000 m.n.m.. Nalazi se u ataru ležišta ”Zagrad”. Ograničen prostor Zavraca površine je oko 1 km2.

Na osnovu dosadašnjih geoloških istraživanja - rezultata strukturnog bušenja i najnovijih saznanja do kojih se došlo kroz izradu Metalogenetsko-prognozne karte boksitonosnog rejona Vojnik-Maganik, može se zaključiti da je teren Zavraca bez sumnje boksitonosan. Stepen koncentracije boksita u terenu od Liverovića na zapadu do Štitova II na istoku, u prosjeku iznosi oko 3,5 miliona tona boksita/km2. Osim toga, teren Zavraca se nalazi između ”Zagrad” i ”Kutskog brda” – dva velika ležišta sa vrlo kvalitenim boksitima.

Na osnovu navedenog, **sa velikom vjerovatnoćom može se očekivati pronalazak ležišta, odnosno više boksitnih tijela, sa ukupnim rezervama od oko 3 miliona tona.**

**c) Neistraženi teren ”Bloka br. 4”**

Sjeverni dio ”Bloka br. 4” (sjeverno od ležišta ”Kutsko brdo” i ”Podplaninik II”, kao i sjeverno od terena Zavraca), obuhvata prostor Raspuća, Stojage, Pandurice i Planinika površine oko 5 km2, pripada neistraženom dijelu ”Bloka br. 4”. Ovdje se pod pojmom neistraženosti podrazumijeva nedostatak istražnih bušenja sa kojim se, za sada, može dokazati boksitonosnost određenog terena. Sa druge strane, za ovaj teren su urađene kvalitetne geološke i metalogenetsko-prognozne podloge, koje, svakako, daju informacije o geološkoj i geotektonskoj evoluciji ovog prostora. Geološki sastav ovog terena čine isključivo povlatni sedimenti jurskih boksita, predstavljeni najvećim dijelom karbonatima starije donje krede, a samo u manjem dijelu – i najmladjim titonskim krečnjacima. Tektonska struktura ovog terena dosta složena, a naročito u dijelu prostora sjeverozapadno od regionalnog rasjeda Dugi doli.

Imajući u vidu debljinu litostratigrafskih jedinica i njihov prostorni položaj, proizilazi da se u najvećem dijelu ovog terena paleoreljef sa mogućim ležištima boksita nalazi na dubinama većim od 300 m.

Sjeverni neistraženi dio ”Bloka br. 4”, u suštini predstavlja direktni nastavak terena sa ležištima ”Zagrad”, ”Kutsko brdo” i ”Podplaninik II” i u prostornom i u geološkom pogledu. Prema tome, logično je pretpostavljati da je i ovaj dio terena boksitonosan. Na osnovu svih raspoloživih podataka**, možemo procijeniti da se na ovom prostoru može očekivati pronalazak oko 2 miliona tona boksita.**

\* \* \*

Na osnovu naprijed navedenog, stanje dokazanih i procijenjenih perspektivnih geoloških rezervi crvenih boksita na prostoru ”Bloka br. 4” je sljedeće**:**

**Utvrđene rezerve C1 kategorije u ležištu ”Podplaninik II” ............ 200.000 t.**

**Perspektivne (procijenjene rezerve):**

* **u okolini ležišta ”Kutsko brdo” i ”Podplaninika” ....................................... 4.000.000 t**
* **u terenu ”Zavraca” ........................................................................................ 3.000.000 t**
* **u neistraživanom dijelu ”Bloka br.4” ........................................................... 2.000.000 t**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**UKUPNO: 9.000.000 t**

# Rok trajanja koncesije

Rok trajanja eksploatacije mineralne sirovine (vijek eksploatacije) zavisi od utvrđenih rezervi istih, godišnjeg kapaciteta eksploatacije. U skladu sa članom 8 Zakona o koncesijama, rok na koji se daje koncesija određuje se u zavisnosti od javnog interesa, predmeta koncesije, vremena potrebnog za povrat investicije i ostvarivanja primjerene dobiti po osnovu koncesione djelatnosti. Rok ne može biti duži od 30 godina kada odluku o davanju koncesije donosi Vlada. Rok trajanja koncesije može se produžiti nakon isteka prvobitno ugovorenog roka i to najduže za polovinu roka koji je propisan ugovorom o koncesiji.

Ovim Koncesionim aktom daje se rok koncesije za geološka istraživanja perspektivnih boksitonosnih terena i eksploataciju rude crvenog boksita na prostoru „Bloka br. 4“.

**Koncesija za detaljna geološka istraživanja i eksploataciju rude crvenog boksita na prostoru ”Bloka br. 4” može se dati na maksimalni period od 30 godina.**

**3.1 Dinamika realizacije koncesionih aktivnosti**

Planiranje i projektovanje osnovnih i detaljnih geoloških istraživanja predmetnog boksitonosnog prostora uz primjenu metode istražnog bušenja, neophodno je uraditi u skladu sa principima postupnosti, potpunosti i ekonomičnosti kroz sljedeće periode:

**A. PRVI PERIOD**

Prvi period koncesije obuhvata izradu Projekta osnovnih geoloških istraživanja ”Bloka br. 4” i izvođenje projektovanih istražnih radova na prostoru Podplaninika u široj okolini ležišta "Podplaninik II". U zavisnosti od rezultata istraživanja, dokazanih rezervi boksita i njihovog kvaliteta, koncesione aktivnosti bi dalje išle u pravcu rudarskog projektovanja, dobijanja zakonima definisanih dozvola i odobrenja i eksploatacije novopronađenih ležišta boksita.

1. Koncesionar je dužan da **u prvoj polovini prve godine** trajanja Ugovora o koncesiji uradi Projekat osnovnih geoloških istraživanja ”Bloka br. 4”. Projektom je neophodno obuhvatiti cjelokupan prostor ”Bloka br. 4”. Koncepcijski i metodski projektovati istraživanja u više faza, uz poštovanje principa postupnosti, potpunosti i ekonomičnosti.
2. Tokom **druge polovine prve godine** trajanja Ugovora o koncesiji koncesionar je dužan da izvede projektovana osnovna geološka istraživanja na prostoru Podplaninika u okviru Projekta osnovnih geoloških istraživanja cjelokupnog prostora ”Bloka br. 4”. Cilj ove faze istraživanja je otkrivanje novih ležišta crvenih boksita na širem prostoru Podplaninika.

Koncesionar je dužan da u ovoj fazi uradi i Projekat detaljnih geoloških istraživanja ležišta „Podplaninik II“.

1. U toku **druge godine** trajanja Ugovora o koncesiji, koncesionar se obavezuje da, u slučaju otkrivanja novih ležišta boksita na širem prostoru Podplaninika, uradi Projekat detaljnih geoloških istraživanja i izvrši detaljna geološka istraživanja novih ležišta boksita.

U ovoj fazi Koncesionar je u obavezi da izvede detaljna geološka istraživanja na ležištu “Podplaninik II”.

1. U toku **treće godine** trajanja Ugovora o koncesiji, obaveza koncesionara je da uradi elaborate o klasifikaciji, kategorizaciji i proračunu rezervi novootkrivenih ležišta, odnosno rudnih tijela boksita na širem prostoru Podplaninika, da uradi Elaborat o klasifikaciji, kategorizaciji i proračunu rezervi rude crvenog boksita na ležištu „Podplaninik II“, da izradi rudarsku i drugu tehničku dokumentaciju i pribavi odobrenja za eksploataciju mineralne sirovine, odobrenja za izvođenje radova po glavnim rudarskim projektima eksploatacije i odobrenja za upotrebu rudarskih objekata, i, na kraju, otpočne sa eksploatacijom boksita na, eventualno, utvrđenim novim ležištima i na ležištu „Podplaninik II.

**B. DRUGI PERIOD**

Drugi period koncesije obuhvata izvođenje projektovanih istražnih radova na širem prostoru lokaliteta "Kutsko brdo" i na prostoru Kutskog tmora. U zavisnosti od rezultata istraživanja, dokazanih rezervi boksita i njihovog kvaliteta, koncesione aktivnosti bi dalje obuhvatale rudarsko projektovanje, dobijanje dozvola i odobrenja i eksploataciju novopronađenih ležišta boksita.

1. Tokom **četvrte i pete godine** trajanja Ugovora o koncesiji koncesionar je dužan da izvede projektovana osnovna geološka istraživanja na širem prostoru lokaliteta "Kutsko brdo" i na prostoru Kutskog tmora. Cilj ove faze istraživanja je otkrivanje novih ležišta crvenih boksita na širem prostoru lokaliteta "Kutsko brdo" i na prostoru Kutskog tmora.
2. Tokom **šeste i sedme godine** trajanja Ugovora o koncesiji, koncesionar se obavezuje da, u slučaju otkrivanja novih ležišta boksita na širem prostoru lokaliteta "Kutsko brdo" i na prostoru Kutskog tmora, uradi Aneks Projekta, i izvrši detaljna geološka istraživanja novih ležišta boksita.
3. U toku **osme godine** trajanja Ugovora o koncesiji, obaveza koncesionara je da uradi Elaborate o klasifikaciji, kategorizaciji i proračunu rezervi novootkrivenih ležišta odnosno rudnih tijela boksita koja se utvrde na širem prostoru lokaliteta "Kutsko brdo" i na prostoru Kutskog tmora, da izradi rudarsku i drugu tehničku dokumentaciju i pribavi odobrenja za eksploataciju mineralne sirovine, odobrenja za izvođenje radova po glavnim rudarskim projektima eksploatacije i odobrenja za upotrebu rudarskih objekata, i otpočne sa eksploatacijom boksita.

**C. TREĆI PERIOD**

Treći period koncesije obuhvata izvođenje projektovanih istražnih radova na širem prostoru ”Zavraca”. U zavisnosti od rezultata istraživanja, dokazanih rezervi boksita i njihovog kvaliteta, koncesione aktivnosti bi dalje išle u pravcu ocjene opravdanosti eksploatacije, rudarskog projektovanja i eksploatacije novopronađenih ležišta boksita.

1. Tokom **devete, desete i jedanaeste godine** trajanja Ugovora o koncesiji koncesionar je dužan da izvede projektovana osnovna geološka istraživanja na širem prostoru ”Zavraca”, sa ciljem otkrivanja novih ležišta crvenih boksita.
2. U toku **dvanaeste i trinaeste godine** trajanja Ugovora o koncesiji, koncesionar se obavezuje da, u slučaju otkrivanja novih ležišta boksita na širem prostoru ”Zavraca”, uradi Aneks Projekta, i izvrši detaljna geološka istraživanja novih ležišta boksita.
3. U toku **četrnaeste** **godine** trajanja Ugovora o koncesiji, obaveza koncesionara je da uradi Elaborate o klasifikaciji, kategorizaciji i proračunu rezervi mineralne sirovine za ležišta koja se eventualno utvrde na prostoru ”Zavraca”, da izradi rudarsku i drugu tehničku dokumentaciju i pribavi odobrenja za eksploataciju mineralne sirovine, odobrenja za izvođenje radova po glavnim rudarskim projektima eksploatacije i odobrenja za upotrebu rudarskih objekata, i otpočne sa eksploatacijom boksita.

**D. ČETVRTI PERIOD**

Četvrti period koncesije obuhvata izvođenje osnovnih geoloških istraživanja sjevernog dijela „Bloka br. 4“.

1. Tokom **petnaeste godine** trajanja Ugovora o koncesiji, dužnost koncesionara je da izvede geološka istraživanja u sjevernom dijelu ”Bloka br. 4” na prostoru Raspuća, Stojage, Pandurice i Planinika. Ova istraživanja imaju karakter osnovnih istraživanja. Cilj ove faze istraživanja je utvrđivanje prostornog položaja boksitonosnog paleoreljefa, gdje je pretpostavljena debljina povlatnih sedimenata najveća, kao i eventualno otkrivanje novih ležišta crvenih boksita.
2. U šesnaestoj godini trajanja ovog Ugovora, Koncesionar je dužan da uradi Izvještaj o izvršenim osnovnim geološkim istraživanjima sa predlogom daljih aktivnosti u sjevernom dijelu ”Bloka br. 4”, na prostoru Raspuća, Stojage, Pandurice i Planinika.

\* \* \*

**Prema naučno-stručnim kriterijumima, „Blok br. 4“ je najperspektivniji prostor za otkrivanje novih ležišta kvalitetnih crvenih boksita u području Nikšićke Župe i vrlo je vjerovatan pronalazak prognoziranih ležišta sa rezervama od oko 9 miliona tona.**

**U slučaju dokazivanja prognoznih rezervi na ovom nivou, imajući u vidu kapacitete eksploatcije i mogućnosti plasmana boksita, može se pretpostaviti da se na prostoru „Blok br. 4“ može organizovati eksploatacija boksita u trajanju od 20 do 30 godina.**

**Ukupan koncesioni period, koji obuhvata sve gore navedene periode i faze istraživanja, kao i eksploataciju mineralnih sirovina, ne može da prelazi zakonom definisan rok trajanja koncesije od 30 godina.**

**Periodi i faze procesa geoloških istraživanja „Bloka br. 4“ mogu biti kraći, odnosno dinamika izvođenja geoloških istraživanja i priprememnih radova za eksploataciju pojedinih ležišta se mogu ubrzati.**

**Rokovi izrade geološke, rudarske i zakonom propisane ostale tehničke dokumentacije i pripremnih radova ne mogu biti duži od rokova definisanih ovim Koncesionim aktom.**

**Napomena:** Budući Koncesionar je dužan da se pridržava zakonskih propisa koji tretiraju zaštitu prostora na kojima se nalaze kulturno-istorijski spomenici, prirodni spomenici i arheološka nalazišta. Na osnovu akta Uprave za zaštitu kulturnih dobara, br. 03-479/2016-2, od 27.10.2016. godine, na eksploatacionom prostoru „Blok br. 4“, kao i na udaljenosti od 500 m od granice istog, ne postoje evidentirana pojedinačna kulturna dobra.

# Osnovni parametri za ocjenu ekonomske opravdanosti investicije

Činjenice koje su relevantne za ocjenu ekonomske opravdanosti investicije su da investitor ima stabilnu tržišnu poziciju kada je u pitanju postojeća djelatnost eksploatacije mineralne sirovine a koja mu omogućava da projektuje razvoj proizvodnih kapaciteta i širenje tržišnog potencijala sa ostvarivanjem sopstvene akumulacije i uz korišćenje povoljnih kreditnih sredstava, kao i da ima potencijala za poziciju na tržištu mineralnih sirovina u zemlji i inostranstvu.

Korišćenje mineralnih sirovina ima višestruki značaj za privredu lokalne samouprave kao i države, koja se ogleda u otvaranju novih radnih mjesta i smanjenje nezaposlenosti, većem izvozu, prihodu budžeta po osnovu poreza i koncesionih naknada.

U ovom poglavlju dati su osnovni parametri koji treba da posluže ponuđačima, odnosno potencijalnim investitorima pri obradi proizvodnog i ekonomskog aspekta ponude i tehno-ekonomske ocjene opravdanosti investicije.

## Ocjena mogućnosti korišćenja mineralne sirovine

U poglavlju 2.8.1 dati su podaci o dokazanim i perspektivnim rezervama crvenih boksita na prostoru „Bloka br. 4“. Crveni boksit, shodno svojim kvalitativnim svojstvima, prvenstveno, predstavlja metaluršku sirovinu za proizvodnju glinice, odnosno aluminijuma. Pored navedenog, postoji niz drugih mogućnosti primjene boksita, i to: u hemijskoj industriji, u proizvodnji visokoaluminatnog cementa i portland cementa, u vatrostalnoj industriji, za proizvodnju abraziva, u industriji čelika, za podvodno zavarivanje, u naftnoj industriji i dr. Posebno su interesantne na prospekcijskom nivou utvrđene povišene koncentracije pojedinih mikroelemenata i elemenata rijetkih zemalja u crvenim jurskim boksitima, čijem je ispitivanju u boksitima „Bloka br. 4“ potrebno posvetiti posebnu pažnju.

## Proizvodni kapacitet i vijek eksploatacije

U ovom Koncesionom aktu ne mogu se dati sigurni prognozni podaci i pokazatelji o kapacitetu i vijeku eksploatacije boksita iz ležištā i sa perspektivnog prostora „Bloka br. 4“, prvenstveno iz razloga nepoznavanja namjera budućeg Koncesionara i rezultata detaljnih geoloških istraživanja koja slijede.

Sasvim je drugačiji aspekt o pretpostavljenoj eksploataciji ležišta boksita čiji se pronalazak tek očekuje. Naime, nesumnjiva je perspektivnost prostora „Bloka br. 4“ i izvjestan je pronalazak ležišta sa ekonomičnom eksploatacijom boksita na prostoru „Bloka br. 4“. Ukoliko bi godišnja dinamika istraživanja bila 3.000 do 4.000 m dužnih bušenja, pretpostavlja se da bi se, u prva dva perioda istraživanja, na prostoru Planinika i u neposrednoj okolini Kutskog brda moglo pronaći oko 4 miliona tona rude. Nakon četiri do pet godina može se, takođe, pripremiti jedno novootkriveno ležište za eksploataciju. Znači, nakon oko tri godine istraživanja i pripreme, može se računati na proizvodnju iz novih kopova, odnosno rudnika.

**U slučaju pronalaska prognoziranih ležišta sa rezervama od oko 9 miliona tona boksita može se pretpostaviti da se na prostoru „Bloka br. 4“, u zavisnosti od kapaciteta i zahtjeva tržišta, može organizovati eksploatacija boksita u trajanju od 20 do 30 godina.**

## Opis tehničko-tehnološkog procesa eksploatacije

Eksploatacija boksita na istražno-eksploatacionom „Blok br. 4“ vjerovatno će se vršiti na prostoru bivšeg rudnika (ležišta) "Kutsko brdo", na lokaciji ranije istraženog ležišta boksita "Podplaninik II" i na jednoj ili više lokacija u kojima bude pronađeno ležište boksita sa ekonomskim rezervama rude.

Za eksploataciju boksita primijenjuju se dva načina: površinsko i podzemno otkopavanje. Prva metoda se mnogo češće primijenjuje za otkopavanje velikih ležišta, zavisno od debljine otkrivke (jalovine), jer omogućava ekonomičniju eksploataciju i povoljnije uslove rada, organizaciju i uslove proizvodnje.

Podzemna eksploatacija boksita imaće svoju primjenu samo ukoliko bude komercijalno-tržišno konkurentna i prihvatljiva svojom proizvodnom cijenom i kvalitetom. Tehnologija podzemne eksploatacije u proteklom periodu stalno je bila predmet izučavanja i usavršavanja saglasno rudarsko-geološkim uslovima ležišta, ali i usvajanja i prozvodnje opreme za dobijanje, transport i ostale tehnološke postupke pri podzemnom otkopavanju boksita.

## Radna snaga

Realno čekivani pronalazak novih ležišta boksita i mogućnost primjene površinskog ili podzemnog načina otkopavanja usloviće neophodan broj zaposlenih, što će u prvom redu zavisiti od primijenjenih metoda i tehnologije eksploatacije, projektovanih kapaciteta i drugih parametara.

Napomena: Zaposleni treba da ispunjavaju uslove propisane čl. 93 Zakona o rudarstvu („Sl. list CG“, br. 65/08, 74/10 i 40/11).

**4.5. Investiciona ulaganja**

Struktura investicionih ulaganja zavisiće od projektovanih geoloških istraživanja i njihovih rezultata i odabira metode eksploatacije.

**4.5.1 Investiciona ulaganja u geološka istraživanja**

Polazeći od toga da je nepoznat obim sredstava koji će budući Koncesionar uložiti i kakva će biti dinamika istraživanja, pretpostavka je data na osnovu iskustvenih parametara i pokazatelja. Naime, za dokazivanje rezervi oko 50.000.000 tona boksita u sjevernom dijelu regiona Nikšićke Župe izbušeno je oko 350.000 m dužnih bušotina, što iznosi prosječno 7,0 mm po toni boksita. To znači da je za pronalazak i dokazivanje rezervi od jednog miliona tona potrebno, u prosjeku, izbušiti oko 7.000 m dužnih bušotina, ili 35 bušotina dužine po 200 m.

Ako je prosječna cijena bušenja trenutno, sa svim pratećim aktivnostima i analizama (lociranje bušotina, kartiranje, oprobovanje, hemijske analize, izvještaji), 300 €/mʹ, potrebna sredstva za dokazivanje 1.000.000 tona rezervi iznose 2.100.000 €.

**Prema tome, sa jediničnom prosječnom efektivnošću istraživanja od 7 mm/ t (koji odgovara jediničnim troškovima istraživanja od 2,1 €/t) za dokazivanje 9.000.000 tona prognoznih ili pretpostavljenih rezervi boksita na prostoru „Bloka br. 4“, potrebno je uložiti oko 18,9 miliona €.**

**4.5.2 Investiciona ulaganja u eksploataciju boksita, cijena koštanja i ukupan prihod.**

Za obavljanje tehnološkog procesa eksploatacije neophodna su investiciona ulaganja za: izradu prostorija otvaranja, izgradnju infrastrukturnih objekata, izradu projektne dokumentacije. Investiciona ulaganja u eksploataciju mineralne sirovine zavisiće od odabira metode buduće eksploatacije.

## 4.6 Sredstva za sanaciju i rekultivaciju

Sanacija i rekultivacija se definiše projektnim rješenjima i shodno tome izvršiće se i procjena sredstava za sanaciju i rekultivaciju, u skaldu sa zakonom.

# Mjere za zaštitu životne sredine

Detaljna geološka istraživanja u manjoj mjeri mogu imati uticaj na životnu sredinu, dok je eksploatacija proces koji se, sa aspekta ekologije, smatra rizičnim.

Izbor metode eksploatacije boksita zavisi od dubine zalijeganja i prostornog položaja ležišta, zatim od fizičko-mehaničkih karakteristika boksita i okolnih stijena, od oblika rudnih tijela, njihove debljine i ugla zalijeganja. Na izbor metode eksploatacije utiče i karakter kontakta boksita sa krovinskim i podinskim stijenama.

Obje metode otkopavanja u manjem ili većem stepenu utiču na oštećenje prirodne sredine i pejzaža. Kod površinskog otkopavanja su naročito ispoljeni zahvati u promjeni morfologije reljefa u domenu kopa, na prostoru gdje se odlaže jalovina, kao i na prostoru kompletne infrastrukture u neposrednoj okolini kopa. Eksploataciju i transport boksita i jalovine sa kopa obično prati emisija prašine, koja se ne može u potpunosti spriječiti ni stalnim prskanjem sa vodom. Buka od velikih transportnih mašina dampera i kamiona, od rada lafetnih bušilica i povremenog miniranja jalovine i boksita – predstavljaju sastavni dio procesa eksploatacije.

Kod jamskog otkopavanja boksita, nema bitnijih oštećenja morfologije reljefa niti promjene pejzaža iznad ležišta, izuzev u domenu ulaznog jamskog rada (potkopa ili rudarskog okna), i na prostoru gdje se odlaže jalovina. Buka, karbonatna i boksitna prašina na površini su manje ispoljene, jer se glavne rudarske aktivnosti odvijaju duboko ispod površine terena.

U zakonskim propisima koji regulušu zaštitu životne sredine naglašeni su osnovni principi njene zaštite, i to: prirodnih vrijednosti zemljišta, vode i vazduha, kao i biodiverziteta (biljni i životinjski svijet).

Shodno naprijed navedenom, Koncesinar je dužan da na istražno-eksploatacionom prostoru „Bloka br. 4“, pri planiranju i sprovođenju investicionog zahvata, sprovode postupak prethodne procjene uticaja na životnu sredinu, u skladu sa zakonom.

Rudarska aktivnost neminovno dovodi do nepovoljnih, odnosno, negativnih uticaja na životnu sredinu. U prvom redu, nepovoljni uticaji eksploatacije i obrade predmetne mineralne sirovine se odnose na značajniju promjenu reljefa, odnosno, značajniji uticaj na pejzaž, povećanu buku i neznatno zagađenje vazduha izduvnim gasovima i kamenom prašinom.

Shodno ovome, ekološko-tehnički uslovi treba da obezbijede zaštitu od uticaja buke, vibracija, prašine i dugih štetnih uticaja po okolinu. Ove zahtjeve Koncesionar treba imati u vidu prilikom izbora opreme i mehanizacije, odnosno, da se od proizvođača istih posjeduje garancija za ispunjavanje zakonom propisanih standarda.

Nadležni državni organ procjenjuje potrebu izrade Elaborata o procjeni uticaja zahvata na životnu sredinu, koji se radi u skladu sa Zakonom o procjeni uticaja zahvata na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11 i 27/13).

S obzirom na značaj očuvanja životne sredine, Koncesionar je dužan da se pridržava svih mjera zaštite u skladu sa zakonskim propisima.

Zakonska regulativa koja uređuje ovu djelatnost je sljedeća:

* Zakon o procjeni uticaja zahvata na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11 i 27/13);
* Zakon o zaštiti prirode („Sl. list CG“, br. 51/08, 21/09, 40/11 i 62/13);
* Uredba o projektima za koje se vrši procjena uticaja na životnu sredinu („Sl. list RCG“, br. 20/07 i „Sl. list CG“, br. 47/13);
* Uredba o visini naknada, načinu obračuna i plaćanja naknada zbog zagađenja životne sredine („Sl. list RCG“, br. 26/97, 09/00 i 52/00 i „Sl. list CG“, br. 33/08, 05/09, 64/09, 40/11 i 49/11);
* Pravilnik o sadržaju dokumentacije koja se podnosi uz zahtjev za odlučivanje o potrebi procjene uticaja na životnu sredinu („Sl. list CG“, br. 14/07);
* Pravilnik o sadržaju dokumentacije koja se podnosi uz zahtjev za određivanje obima i sadržaja Elaborata o procjeni uticaja na životnu sredinu („Sl. list CG“, br. 14/07); i
* Pravilnik o sadržini Elaborata o procjeni uticaja na životnu sredinu („Sl. list CG“, br. 14/07).

# Rekultivacija istražno-eksploatacionog prostora „Bloka br.4”

Novi zakonski uslovi za eksploataciju zahtijevaju da se izvrši rekultivacija prostora koji će biti degradiran obavljanjem koncesione djelatnosti, a sve to u cilju poboljšanja ekoloških uslova na samom lokalitetu i neposrednoj okolini.

Ako bi se degradirane površine ostavile, nakon izvođenja radova na eksploataciji, u istom stanju, mogu se očekivati neki od sljedećih negativnih uticaja:

* produžavanje nepovoljnog uticaja pejzažnog izgleda terena,
* pogoršavanje stanja degradiranih površina zbog pojave erozije, klizišta i sl.,
* produžavanje negativnih uticaja na vazduh i okolno zemljište (podizanje prašine izazvane vjetrom, odnošenje materijala površinskim – atmosferskim vodama).

Osnovni cilj rekultivacije je da se prostoru, na kojem će biti vršena eksploatacija, da prirodna vrijednost slična ili bolja od prvobitne, što je, prema procijenjenim sadašnjim uslovima na ovom lokalitetu, sasvim moguće.

Crna Gora ima zakonske propise usaglašene sa standardima Evropske unije koji tretiraju rudarsku djelatnost, a u sklopu toga i obaveze Koncesionara za pridržavanje mjera zaštite životne i radne sredine i rekultivacije degradiranog prostora (Zakon o koncesijama, Zakon o rudarstvu i propisi iz oblasti zaštite životne sredine).

Zbog velike važnosti ove faze rada, zakonskim propisima utvrđena je obaveza izrade projektnih rješenja rekultivacije, izradom Glavnog rudarskog projekta (Pravilnik o sadržaji rudarskih projekata) ili izradom posebnog tehničkog projekta rekultivacije, koji je sastavni dio Glavnog rudarskog projekta.

Projektima se daju rješenja rudarsko-tehničke i biološke rekultivacije površina degradiranih izvođenjem rudarskih radova, uz uvažavanje uslova koji su utvrđeni Elaboratom o procjeni uticaja na životnu sredinu, vodnih uslova i sl.

Projekat se mora realizovati u fazama, odnosno radovi na rekultivaciji izvoditi sukcesivno, paralelno sa razvojem kopa. To znači da je sa radovima na rekultivaciji potrebno početi odmah po završetku svake etaže.

## Zaključak

U skladu sa članom 71 Zakona o rudarstvu koncesionar je dužan da u toku i po završetku radova na eksploataciji predmetne mineralne sirovine, a najkasnije u roku od jedne godine od dana završetka radova, privede zemljište na eksploatacionom polju namjeni prema Projektu rekultivacije zemljišta, odnosno, da preduzme mjere zaštite životne sredine sadržane u Elaboratu o procjeni uticaja na životnu sredinu na koji je od strane organa državne uprave nadležnog za poslove zaštite životne sredine data saglasnost i mjere zaštite voda u skladu sa zakonom.

O naprijed navedenim mjerama izvještavaju se nadležno ministarstvo za rudarstvo i ministarstva nadležna za poslove poljoprivrede, vodoprivrede, zaštite životne sredine i nadležni organ lokalne uprave.

Za sanaciju i rekultivaciju, saglasno odredbi člana 73 Zakona o rudarstvu, Koncesionar je dužan da od svake jedinice proizvoda mineralne sirovine mjesečno izdvaja sredstva za djelimičnu ili potpunu sanaciju zemljišta, a prema odobrenim projektima sanacije i rekultivacije.

Visina sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja sredstava bliže je uređen Uredbom o visini sredstava za sanaciju i rekultivaciju prostora na kojem se izvodi rudarski radovi, načinu obračunavanja, plaćanja i korišćenja tih sredstava (“Sl. list CG”, br. 51/11).

# Unaprjeđenje energetske efikasnosti

Radi efikasnog korišćenja energije, u skladu sa odredbama Zakona o efikasnom korišćenju energije

(“Sl.list”. CG br 57/2014 i br. 3/2015). Koncesionar je dužan da preduzima mjere za poboljšanje energetske efikasnosti.

Koncesonar je dužan da kroz izradu tehničke i projektne dokumentacije predvidi sprovođenje mjera za poboljšanje energetske efikasnosti, odnosno, ostvarivanje uštede energije i njeno racionalno korišćenje primjenom provjerenih savremenih tehnologija, čije je korišćenje ekonomski opravdano.

Sprovođenje mjera energetske efikasnosti utiče na kvalitet radne i životne sredine.

# Uslovi koje je dužan da ispunjava Koncesionar u pogledu tehničke opremljenosti, finansijske sposobnosti i ostale reference i dokaze o ispunjavanju tih uslova

Obaveze koncesionara u pogledu ispunjavanja uslova definisanih u ovom poglavlju su sljedeće:

* da, u skladu sa članom 51 stav 2 Zakona o koncesijama, u roku od 60 dana od dana zaključenja Ugovora o koncesiji, osnuje i registruje privredno društvo ili drugo pravno lice sa sjedištem u Crnoj Gori, koje će obavljati koncesionu djelatnost ili da proširi registraciju za vršenje koncesione djelatnosti;
* da obezbijedi svu potrebnu geološku i rudarsku dokumentaciju, odobrenja i saglasnosti potrebnih za zakonito izvođenje radova;
* da obezbijedi opremu i mehanizaciju saglasno verifikovanoj rudarskoj i tehničkoj dokumentaciji - oprema i mehanizacija treba da ispunjava uslove propisane pravilnicima o tehičkim normativima za izvođenje planirane vrste radova na predmetnom lokalitetu;
* da obezbijedi radnu snagu saglasno ovom Koncesionom aktu i rudarskoj i tehničkoj dokumentaciji - zaposleni moraju da ispunjavaju uslove (u pogledu stepena stručne spreme, radnog iskustva, obučenosti i ovlašćenja za vršenje tih poslova) u skladu sa Zakonom o rudarstvu;
* da izvršava finansijski dio u pogledu obaveza utvrđenih Ugovorom o koncesiji, u smislu plaćanja koncesione naknade, dostavljanja obnovljive godišnje bankarske garancije, izdvajanja sredstava za rekultivaciju. Koncesionar mora da ostvaruje takve poslovne rezultate koji će mu omogućiti redovno poslovanje (redovno izmirivanje poreskih i drugih obaveza), a time i ispunjavanje ugovornih obaveza.

# Minimalni – početni iznos koncesione naknade

S obzirom da su dokazane samo rezerve C1 kategorije u ležištu „Podplaninik II“ koje je potrebno doistražiti i time dokazati najmanje rezerve B kategorije i njihov kvalitet na osnovu kojih se izrađuje Rudarski projekat eksploatacije, ne može se u ovom trenutku dati minimalni-početni iznos koncesione naknade. Nakon izvedenih geoloških istraživanja u prvom periodu realizacije koncesije, Aneksom Ugovora utvrdiće se pripadnost grupi ležišta, minimalna godišnja proizvodnja Mineralne sirovinem i minimalni-početni iznos koncesione naknade, u skladu sa važećom Uredbom o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11).

# Kriterijumi za izbor najpovoljnije ponude

Kriterijumi na osnovu kojih se vrši vrednovanje ponuda su sljedeći:

|  |  |  |
| --- | --- | --- |
| **R.B.** | **K R I T E R I J U M I** | **Broj bodova** |
| **1** | Obim i trajanje pērioda geoloških istraživanja | **30** |
| **2** | Reference ponuđača | **40** |
| **3** | Finansijski aspekt-prosječni bruto prihod u posljednje tri godine | **10** |
| **4** | Finansijski aspekt-prosječni profit u posljednje tri godine | **10** |
| **5** | Kvalitet poslovnog plana i efekti na zapošljavanje i ekononomski razvoj | **10** |

**Napomena**: Broj bodova iz svakog kriterijuma se zaokružuje na prvu decimalu. Ukupan broj bodova iznosi 100.

## 10.1 Obim i trajanje pērioda geoloških istraživanja

Najveći broj bodova po ovom kriterijumu daće se ponuđaču koji ponudi najveći obim geoloških istraživanja i koji prihvati ponuđenu dinamiku izvođenja detaljnih geoloških istraživanja prikazanih u poglavlju 3 Koncesionog akta ili ponudi kraći period izvođenja istih.

## 10.2 Reference ponuđača

Ponuđač je dužan da dokaže postojanje iskustva u eksploataciji čvrstih mineralnih sirovina, poštovanje izvršavanja koncesionih ugovornih obaveza, stepen realizacije koncesije, plasmana proizvoda na tržište, kao i da u skladu sa parametrima iz Koncesionog akta dokaže svoju tehničku i tehnološku opremljenost za vršenje koncesione djelatnosti eksploatacije mineralne sirovine.

Najveći broj bodova po ovom kriterijumu će se dati ponuđaču koji najbolje dokumentuje i dokaže prethodno opisane uslove.

## 10.3 Finansijski aspekt – Prosječni bruto prihod ponuđača u posljednje tri godine

Ovaj kriterijum se izračunava na sljedeći način:

**Kriterijum: PBP / MBP x 10,**

gdje:

**PBP –** označava prosječni bruto prihod ponuđača za posljednje tri godine

**MBP –** označava maksimalni prosječni bruto prihod za posljednje tri godine ponuđen na tenderu od ponuda koje se upoređuju

**10 –** označava broj bodova po ovom kriterijumu

## 10.4 Finansijski aspekt – Prosječni profit ponuđača u posljednje tri godine

Ovaj kriterijum se izračunava na sljedeći način:

**Kriterijum: PP / MPP x 10,**

gdje:

**PP –** označava prosječni profit ponuđača za posljednje tri godine

**MPP –** označava maksimalni prosječni profit za posljednje tri godine ponuđen na tenderu od ponuda koje se upoređuju

**10 –** označava broj bodova po ovom kriterijumu

## 10.5 Kvalitet poslovnog plana i efekti na zapošljavanje i ekonomski razvoj

Ponuđač je dužan da u skladu sa parametrima iz Koncesionog akta dokaže i opiše poslovni plan za realizaciju koncesije i efekte realizacije koncesije na zapošljavanje i ekonomski razvoj.

Ponuđač je, između ostalog, dužan opisati planirana investiciona ulaganja za realizaciju koncesije (ulaganja u geološka istraživanja, u nabavku opreme i mehanizacije, u izgradnju infrastrukturnih objekata i u izradu projektne i ostale tehničke dokumentacije, itd..), zapošljavanje radnje snage, plasman proizvoda na tržište, itd..

Najveći broj bodova po ovom kriterijumu će se dati ponuđaču koji najbolje dokumentuje i dokaže prethodno opisane uslove.

# Spisak potrebne tehničke dokumentacije sa uslovima za njenu izradu, odobrenja, saglasnosti i mišljenja za obavljanje koncesione djelatnosti

## Geološka istraživanja

U skladu sa odredbama Zakona o geološkim istraživanjima (‘’Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11) za izvođenje osnovnih i detaljnih geoloških istraživanja potrebna je izrada **Projekta geoloških istraživanja**, čiju reviziju vrši investitor, u skladu sa zakonom.

Izvođenje istražnih radova prema revidovanom Projektu geoloških istraživanja **odobrava** nadležno ministarstvo za rudarstvo i geološka istraživanja, u skladu sa odredbama Zakona o geološkim istraživanjima.

Ako se Projektom geoloških istraživanja predvidi izvođenje rudarskih istražnih radova (potkopi, uskopi, niskopi i okna), kao i probna eksploatacija mineralne sirovine, za izvođenje istih je potrebno pribaviti **mišljenje** nadležnog organa za zaštitu životne sredine.

Ukoliko bi, Projektom predviđeni istražni radovi, izazvali promjene u prostoru pribavljaju se od nadležnog organa **urbanističko-tehnički uslovi**.

Uz zahtjev za dobijanje odobrenja za izvođenje detaljnih geoloških istraživanja dostavlja se dokaz o riješenim imovinsko-pravnim odnosima. Ukoliko je zemljište na kojem se nalazi ležište mineralne sirovine u državnom vlasništvu, u skladu sa odredbama Zakona o koncesijama (“Sl. list CG”, br. 08/09), nadležni organ za poslove katastra nepokretnosti vrši zabilježbu prava korišćenja istog za period trajanja koncesije.

Tokom procesa geoloških istraživanja vrši se laboratorijsko ispitivanje uzoraka crvenih boksita, kao i povlatnih i podinskih karbonatnih stijena, u cilju određivanje fizičko-mehaničkih svojstava, mineraloško-petrografskog i hemijskog sastava.

Navedena ispitivanja se vrše za potrebe izrade Elaborata o klasifikaciji, kategorizaciji i proračunu rezervi mineralne sirovine i za potrebe rudarskog projektovanja.

Nakon sprovedenih terenskih radova, laboratorijskih i tehnoloških ispitivanja mineralne sirovine, pristupa se izradi **Elaborata o klasifikaciji, kategorizaciji i proračunu rezervi mineralne sirovine,** **čiju ovjeru vrši ministarstvo nadležno za poslove rudarstva i geoloških istraživanja.**

Tokom koncesionog perioda budući Koncesionar je dužan da, u skladu sa odredbama Zakona o geološkim istraživanjima, dostavlja nadležnom državnom organu za rudarstvo i geološka istraživanja svake pete godine na ovjeru Elaborat o kasifikaciji, kategorizaciji i proračunu rezervi mineralne sirovine, sa stanjem na dan 31. decembar prethodne godine, koji se izrađuje na osnovu posebnih propisa.

## Eksploatacija mineralne sirovine

### Odobrenje za eksploataciju mineralne sirovine na eksploatacionom polju

Odobrenje za eksploataciju mineralne sirovine na eksploatacionom polju, u skladu sa članom 33 Zakona o rudarstvu, izdaje Ministarstvo ekonomije na zahtjev investitora. Uz zahtjev se dostavlja i sljedeća dokumentacija:

* ugovor o koncesiji;
* situaciona karta u razmjeri 1:10.000 ( ili krupnijoj) sa ucrtanim granicama eksploatacionog polja, javnim saobraćajnicama, rudarskim radovima i drugim objektima koji se nalaze na eksploatacionom polju, opisom granica, nazivom eksploatacionog polja i naznačenjem opštine na čijoj se teritoriji nalazi;
* potvrdu o bilansnim rezervama mineralnih sirovina koja se izdaje u skladu sa važećim propisima o klasifikaciji i kategorizaciji rezervi;
* studija izvodljivosti eksploatacije ležišta mineralnih sirovina sa prikazom uslova i načina eksploatacije i pripreme mineralnih sirovina sa dinamikom izvođenja radova i podacima o metanoobilnosti, zaprašenosti i zavodnjenosti, oplemenjivanju, upotrebi i plasmanu, mjerama zaštite i sanacije životne sredine kao i podacima o tehničkoj opremljenosti i stručnim kadrovima;
* mišljenje nadležnog organa za zaštitu životne sredine na studiju izvodljivosti eksploatacije;
* akt organa nadležnog za poslove urbanizma u pogledu usaglašenosti planirane eksploatacije mineralnih sirovina sa odgovarajućim prostornim, odnosno urbanističkim planovima;
* licenca za izvođenje radova;
* drugi podaci od značaja za izdavanje odobrenja na zahtjev nadležnog organa.

### Odobrenje za izvođenje radova po rudarskom projektu

Nakon dobijanja odobrenja za eksploataciju mineralne sirovine na eksploatacionom polju, pristupa se izradi rudarske tehničke dokumentacije –rudarskog projekta eksploatacije.

**Rudarski projekat** izrađuje se za izgradnju novih rudarskih objekata, sistema otvaranja i pripreme rudarskih objekata radi eksploatacije mineralne sirovine. Rudarski projekat podliježe tehničkoj kontroli (reviziji), koju vrši nadležni organ preko stručne komisije ili pravnog lica koje ima Licencu za izradu rudarskih projekata.

Odobrenje za izvođenje radova po rudarskom projektu, u skladu sa članom 53 Zakona o rudarstvu, izdaje Ministarstvo ekonomije na zahtjev investitora. Uz zahtjev se dostavlja i sljedeća dokumentacija:

* rudarski projekat sa revizionom klauzulom;
* potvrda-saglasnost organa koji je izdao uslove da je rudarski projekat urađen u skladu sa izdatim uslovima;
* urbanističko-tehnički uslovi;
* dokaz o pravu svojine ili korišćenja na zemljištu, odnosno službenosti za najmanje dvije godine eksploatacije mineralne sirovine prema dinamici utvrđenoj koncesionim pravom;
* saglasnost organa državne uprave nadležnog za poslove zaštite životne sredine na elaborat procjene uticaja na životnu sredinu ili odluku da nije potrebno vršiti procjenu uticaja koje se izdaju u skladu sa posebnim propisom;
* vodoprivredna saglasnost na projekte kada eksploatacija mineralnih sirovina utiče na režim voda;
* saobraćajna saglasnost za pristup javnim saobraćajnicama;
* licenca za izvođenje radova;
* dokaz o plaćenoj naknadi za promjenu namjene korišćenja poljoprivrednog zemljišta.

Za izgradnju rudarskih objekata i postrojenja dostavlja se i dokumentacija u skladu sa propisima o građenju u zavisnosti od vrste objekta i utvrđenih uslova za izradu tehničke dokumentacije, a naročito sljedeće saglasnosti: elektro-energetska, zaštite na radu, sanitarna, protivpožarna, vodovodna, za priključenje na telekomunikacionu mrežu.

### Odobrenje za upotrebu rudarskih objekata

Izgrađeni rudarski objekti ili djelovi rudarskih objekata koji se mogu samostalno koristiti, prije početka korišćenja, podliježu tehničkom pregledu, koji obuhvata pregled: rudarskih i građevinskih radova, električnih postrojenja, uređaja i instalacija i rudarske opreme i postrojenja.

Tehničkim pregledom utvrđuje se usklađenost izvedenih radova sa tehničkom dokumentacijom na osnovu koje je izdato odobrenje za izvođenje radova, tehničkim propisima čija je primjena obavezna pri izgradnji rudarskih objekata i mjerama i normativima zaštite na radu i zaštite životne sredine. Troškove tehničkog pregleda snosi investitor.

Tehnički pregled i odobrenje za upotrebu rudarskih objekata ili dijela objekta vrši nadležni organ preko stručne komisije ili pravnog lica u skladu sa propisima o izgradnji objekata.

Ako je za izdavanje odobrenja za upotrebu rudarskih objekata posebnim zakonom propisana obaveza prethodnog pribavljanja saglasnosti ili dozvole drugih organa ili organizacija, uz zahtjev za izdavanje odobrenja podnosi se i saglasnost, odnosno, dozvola.

## Hronologija izrade tehničke dokumentacije i pribavljanja odobrenja i saglasnosti za izvođenje rudarskih radova

1. Izdavanje Licence za izvođenje rudarskih radova;
2. Izrada rudarskog projekta i njegova revizija od strane Ministarstva ekonomije;
3. Dobijanje odobrenja za eksploataciju mineralne sirovine na eksploatacionom polju;
4. Dobijanje odobrenja za izvođenje radova po rudarskom projektu;
5. Tehnički prijem rudarskih objekata.

# Osnovni elementi tenderske dokumentacije (javni oglas, dokumentacija vezana za ponudu)

Tendersku dokumentaciju čine sljedeća dokumenta:

* Koncesioni akt;
* Dokumentacija vezana uz ponudu;
* Javni oglas;
* Uputstvo za podnošenje ponuda i
* Nacrt ugovora o koncesiji.

**12.1 Opis dokumentacije**

**12.1.1 Dokumentacija koja se prilaže uz ponudu**

Shodno članu 23 Zakona o koncesijama nepodobni da učestvuju na javnom nadmetanju za davanje koncesije su:

* privredna društva, druga pravna lica i preduzetnici nad kojima je pokrenut postupak stečaja ili likvidacije, osim postupka reorganizacije u skladu sa zakonom kojim je uređena insolventnost privrednih društava;
* privredna društva, druga pravna lica, preduzetnici i fizička lica koja su pravosnažnom presudom osuđena za krivično djelo izvršeno u vršenju profesionalne djelatnosti;
* privredna društva, druga pravna lica, preduzetnici i fizička lica koja imaju neizmirene poreske obaveze i obaveze po osnovu kazni izrečenih u krivičnom ili prekršajnom postupku, u periodu od najmanje tri godine prije objavljivanja javnog oglasa.

S tim u vezi, u cilju dokazivanja da je ponuđač podoban da učestvuje u postupku javog nadmetanja, neophodno je dostaviti sljedeću dokumentaciju:

* Izvod iz sudskog, ili drugog odgovarajućeg registra države u kojoj ponuđač ima sjedište;
* dokaz da protiv privrednog društva, drugog pravnog lica i preduzetnika nije pokrenut postupak stečaja ili likvidacije - dokaz/potvrdu izdaje Privredni sud;
* dokaz da privredno društvo, drugo pravno lice, preduzetnik i fizičko lice nije pravosnažno osuđeno za krivično djelo izvršeno u vršenju profesionalne djelatnosti – dokaz/potvrdu izdaje Centralni registar privrednih subjekata Poreske uprave za privredna društva, druga pravna lica i preduzetnike, a za fizička lica dokaz/potvrdu izdaje nadležni Osnovni sud;
* dokaz da je privredno društvo, drugo pravno lice, preduzetnik i fizičko lice izmirilo obaveze po osnovu plaćanja poreza – dokaz/potvrda se izdaje od poreskog organa uprave u kojem je naznačeno da su izmirene obaveze po osnovu poreza;
* dokaz da privredno društvo, drugo pravno lice, preduzetnik i fizičko lice nema neizmirenih obaveza po osnovu kazni izrečenih u krivičnom ili prekršajnom postupku u periodu od najmanje tri godine prije objavljivanja javnog oglasa:

1. ponuđač kao privredno društvo, drugo pravno lice i preduzetnik:

* dokaz/potvrda Centralnog registra privrednih subjekata Poreske uprave kojom se dokazuje da se ponuđač ne nalazi u kaznenoj evidenciji istog;
* dokaz/potvrda područnog organa za prekršaje iz mjesta sjedišta ponuđača ili nadležnog organa, kojom se dokazuje da ponuđač nema neizmirenih obaveza po osnovu kazni izrečenih u prekršajnom postupku;

1. ponuđač kao fizičko lice:

* dokaz/potvrda Ministarstva pravde kojom se dokazuje da je ponuđač izmirio obaveze po osnovu kazni izrečenih u krivičnom postupku;
* dokaz/potvrda Ministarstva pravde kojom se dokazuje da isto nema neizmirenih obaveza po osnovu kazni izrečenih u prekršajnom postupku.

Navedeni dokazi ne smiju biti stariji od devedeset (90) dana od dana objavljivanja oglasa.

Ukoliko država u kojoj ponuđač ima sjedište ne izdaje navedene dokaze, ovi dokazi mogu biti zamijenjeni izjavom ponuđača pod krivičnom i materijalnom odgovornošću, odnosno ukoliko u državi u kojoj je sjedište ponuđača nema zakonskih odredbi koje se tiču izjava pod krivičnom i materijalnom odgovornošću, izjavom datom pred nadležnim sudskim ili upravnim organom ili notarom.

Pored navedenog, ponuđač je dužan dostaviti i:

* Bankarsku garanciju ponude u skladu sa Uputstvom za podnošenje ponuda i
* Popunjeni Obrazac iz Uputstva za podnošenje ponuda.

U slučaju da Ponuđač nastupa kao konzorcijum kompanija, onda je za svakog člana konzorcijuma neophodno dostaviti dokaze kojima se potvrđuje da je član podoban da učestvuje u postupku javog nadmetanja, kao i ugovor o konzorcijumu, koji izričito predviđa:

* da će svi članovi konzorcijuma biti solidarno odgovorni za izvršenje Ugovora u skladu sa njegovim uslovima;
* procenat učešća u konzorcijumu;
* obaveze svakog člana konzorcijuma i
* ovlašćenje jednog člana koji će istupati u ime konzorcijuma.

Vlasnička struktura u koncesionom društvu mora odgovarati procentu učešća članova u konzorcijumu utvđenom prilikom podnošenja ponude i ista se ne može mijenjati bez saglasnosti Koncedenta.

## 12.1.2 Javni oglas

Javni oglas, u skladu sa članom 21 Zakona o koncesijama, objavljuje se u “Službenom listu Crne Gore”, najmanje u jednom dnevnom štampanom mediju koji se distribuira na teritoriji cijele Crne Gore i na Internet stranici nadležnog organa, odnosno, u ovom slučaju Ministarstva ekonomije.

Javni oglas za dodjelu predmetne koncesije sadrži sljedeće:

* opis predmeta koncesije, granice istražno-eksploatacionog prostora;
* osnovne elemente Koncesionog akta;
* adresu i rok za dostavljanje ponude na Javni oglas (rok se određuje prema periodu za pripremu ponude i teče od dana objavljivanja javnog oglasa u „Službenom listu Crne Gore“ i ne može biti kraći od 30 dana);
* kriterijume za učešće na Javnom oglasu i mogućnost podnošenja zajedničke ponude;
* pravila prema kojima se Javni oglas sprovodi;
* način dostavljanja ponude;
* moguće vrijeme posjete lokacije na kojoj će se vršiti koncesiona djelatnost;
* datum, vrijeme i mjesto otvaranja prispjelih ponuda na Javni oglas;
* rok u kome se ponuda na Javni oglas može povući;
* određivanje vrste ponude (tehničke i finansijske ili samo finansijske ponude);
* podatke o visini i obliku depozita i garancije i perioda za koji se traže;
* uslove, rok i način vraćanja depozita i garancije;
* ime lica zaduženog za davanje relevantnih informacija u postupku Javnog oglasa;
* mjesto na kojem se može i vrijeme u kojem se može preuzeti Koncesioni akt i Tenderska dokumentacija, kao i cijena Tenderske dokumentacije u visini troškova njene izrade.

Javni oglas, nakon objavljivanja, nadležni organ može izmijeniti, osim elemenata utvrđenih Koncesionim aktom. Izmjena Javnog oglasa se objavljuje na način na koji je objavljen osnovni tekst Javnog oglasa, s tim što se rok za dostavljanje ponuda produžava za vrijeme koje je proteklo od dana objavljivanja Javnog oglasa.

## 12.1.3 Ugovor o koncesiji

Sastavni dio Tenederske dokumentacije je i Nacrt ugovora o koncesiji, koji je dat kao Prilog Koncesionog akta.

## 12.1.4 Uputstvo za podnošenje ponuda

Sastavni dio Tenederske dokumentacije je i Uputstvo za podnošenje ponuda, koji je dato kao Prilog Koncesionog akta.

# Spisak propisa koji se primjenjuje u postupku davanja koncesije i u vršenju koncesione djelatnosti

Propisi koji se primijenjuju u postupku davanja koncesije i vršenja koncesione djelatnosti:

* Zakon o koncesijama (“Sl. list CG”, br. 08/09);
* Uredba o bližem načinu sprovođenja postupka javnog nadmetanja u otvorenom idvostepenom postupku davanja koncesije (“Sl. list CG”, br. 08/09);
* Zakon o rudarstvu („Sl. list CG“, br. 65/08, 74/10 i 40/11);
* Zakon o geološkim istraživanjima (‘’Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11);
* Zakon o zaštiti i zdravlju na radu („Sl. list CG“, br. 34/14);
* Zakon o planiranju prostora i izgradnji objekata (“Sl. list CG”, br. 64/17);
* Zakon o procjeni uticaja na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11 i 27/13);
* Zakon o državnoj imovini (“Sl. list CG”, br. 21/09 i 40/11);
* Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11);
* Uredba o visini sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja tih sredstava („Sl. list CG“, br. 51/11);
* Pravlnik o klasifikaciji, kategorizaciji i proračunu rezervi čvrstih mineralnih sirovina i vođenju evidencije o njima („Sl. list SFRJ“, br. 53/79);
* Pravilnik o rudarskim mjerenjima („Sl. list RCG“, br. 26/94);
* Pravilnik o izradi projekata geoloških istraživanja („Sl. list SRCG“, br. 09/85 i 16/85);
* Pravilnik o sadržini rudarskih projekata („Sl. list CG“, br. 74/09);
* Pravilnik o tehničkim normativima za površinsku eksploataciju ležišta mineralnih sirovina („Sl. list SFRJ“, br. 62/87);
* Pravilnik o tehničkim normativima za površinsku eksploataciju arhitektonsko-građevinskog (ukrasnog) kamena, tehničko-građevinskog kamena, šljunka i pijeska i preradu arhitektonsko-građevinskog (ukrasnog) kamena („Sl. list SFRJ“, br. 11/86);
* Uputstvo o izradi godišnjeg tehničkog izvještaja i godišnjeg finansijskog izvještaja o poslovanju koncesionara koji imaju pravo na eksploataciju mineralnih sirovina („Sl. list RCG“, br. 10/95) i
* ostali propisi.

**Napomena**

Prikazani parametri i podaci predstavljaju samo okvirnu, aproksimativnu ocjenu ekonomske opravdanosti investicije i nijesu garancija investitorima na osnovu koje imaju pravo na bilo kakvu štetu, već ponuđač prihvata kompletan rizik prilikom podnošenja ponude.

**P R I L O Z I**

**1.** Predlog Ugovora o koncesiji

**2.** Javni poziv

**3.** Uputstvo i obrasci:

* Obrazac A – Podaci o ponuđaču
* Obrazac B – Tehnička ponuda
* Obrazac C – Forma bankarske garancije za ponudu
* Prilog 1 – Forma bankarske garancije za izvršavanje ugovornih obaveza
* Prilog 2 – Forma bankarske garancije za rekultivaciju
* Prilog 3 – Uputstvo za podnošenje ponuda